***Synopsis***

**เหตุผลที่เรามารวมกัน**



**เมื่อสังคมเปลี่ยนแปลง**

**สิ่งแวดล้อมเปลี่ยนแปลง**

**ธุรกิจเปลี่ยนแปลง**

**ยุคสมัยเปลี่ยนแปลง**

**เราจึงมารวมกัน...เพื่อพัฒนาให้ดียิ่งขึ้น**

**หนังสือ “เหตุผลที่เรามารวมกัน” เป็นการบอกเล่าเรื่องราวของการลงมือทำ เรียนรู้ แลกเปลี่ยน แบ่งปันซึ่งกันและกัน ระหว่างคนหลากบทบาท เพื่อแก้ไขปัญหาสังคมหลายมิติ หยั่งรากจากภายในเอสซีจี ก่อนจะขยายผลออกไปในหลายพื้นที่ ตั้งแต่จุดเริ่มต้นความรับผิดชอบต่อสังคมและสิ่งแวดล้อมขององค์กร (Corporate Social Responsibility: CSR) และเป้าหมายการพัฒนาที่ยั่งยืน (Sustainable Development Goals: SDGs) มาถึงปัจจุบันที่ยกระดับสู่แนวทาง ESG (Environmental, Social, Governance) ที่คำนึงถึงทั้งสิ่งแวดล้อม สังคม และบรรษัทภิบาล**

***หากถามว่าการเดินทางนี้เริ่มขึ้นตั้งแต่เมื่อไร...***

ย้อนกลับไปเมื่อ 111 ปีที่แล้ว จาก**อุดมการณ์ 4** **ของเอสซีจี** อันได้แก่ ตั้งมั่นในความเป็นธรรม - มุ่งมั่นในความเป็นเลิศ - เชื่อมั่นในคุณค่าของคน - ถือมั่นในความรับผิดชอบต่อสังคม ซึ่งเปรียบเสมือนปรัชญาในการดำรงอยู่ของเอสซีจี และถูกปลูกฝังจนกลายเป็น DNA ของคนในองค์กร เอสซีจีจึงไม่เพียงทำธุรกิจ แต่ยังทำกิจกรรมเพื่อสังคมควบคู่กันไปด้วย เริ่มจากการทำกิจกรรมกับชุมชนรอบโรงงาน จากนั้นขยายออกไปยังพื้นที่อื่น ๆ เป็นเครือข่ายทั่วประเทศ รวมถึงในต่างประเทศที่เราไปทำธุรกิจ และต้องปรับเปลี่ยนหัวเรื่องการทำงานไปตามสถานการณ์โลกที่เปลี่ยนแปลงอยู่ตลอดเวลา โดยประเภทกิจกรรมเพื่อสังคมของเอสซีจีมีทั้งการบริจาค การสนับสนุนให้บุคลากรเข้าร่วมกิจกรรมเพื่อสังคมรอบสถานที่ทำงาน โครงการระยะยาวที่เกี่ยวข้องกับการพัฒนาเศรษฐกิจ สังคม และสิ่งแวดล้อมของประเทศ รวมไปถึงการเตรียมกำลังให้พร้อมสำหรับเหตุจำเป็น เช่น ยามเกิดภัยพิบัติหรือวิกฤต ซึ่งในหนังสือเล่มนี้ได้แบ่งกิจกรรมเพื่อสังคมของเอสซีจีออกเป็น 5 ยุค ตามประเด็นสำคัญทางสังคมในแต่ละช่วงเวลา ได้แก่ 1. **ช่วงปี 2456** เน้น**การทำกิจกรรมเพื่อสังคมในพื้นที่รอบโรงงาน** เพื่อสร้างความสัมพันธ์ระหว่างบริษัท ชุมชน และผู้คนโดยรอบ รวมถึงสร้างประโยชน์ให้ผู้คนในพื้นที่ 2. **ช่วงปี 2550** ช่วยชุมชนแก้ปัญหาน้ำแล้งและน้ำหลาก เพื่อให้มีน้ำกิน น้ำใช้ น้ำทำเกษตรตลอดทั้งปี ผ่าน**โครงการบริหารจัดการน้ำ** ตั้งแต่ต้นน้ำ กลางน้ำ ถึงปลายน้ำ 3. **ช่วงปี 2561** ซึ่งการขยายตัวของเมืองและการเพิ่มขึ้นของจำนวนประชากรทั่วโลกทำให้ความกังวลว่าทรัพยากรจะไม่เหลือเพียงพอสำหรับคนรุ่นต่อไป เอสซีจีจึงพยายามผลักดันให้เกิดการเปลี่ยนแปลงพฤติกรรมการผลิตและบริโภคตามหลักเศรษฐกิจหมุนเวียน ผ่าน**แนวปฏิบัติ SCG Circular Way** ชวนทุกคนหมุนเวียนใช้ทรัพยากรให้คุ้มค่า ผลิตและบริโภคอย่างมีความรับผิดชอบ เพื่อลดขยะตั้งแต่ต้นทางให้เกิดน้อยที่สุด สนับสนุนการจัดการขยะอย่างเป็นระบบ เพื่อนำทรัพยากรกลับมาใช้ใหม่ 4. **ช่วงปี 2563** เมื่อการแพร่ระบาดของโรคอุบัติใหม่อย่างโควิด 19 ส่งผลกระทบเป็นวงกว้างในทุกระดับ เอสซีจีจึงร่วมมือกับภาคส่วนต่าง ๆ หาแนวทางเพื่อฝ่าวิกฤตอย่างเป็นรูปธรรม และเกิดประโยชน์ต่อสังคมอย่างทันท่วงที โดยได้พัฒนา**นวัตกรรมสู้โควิด 19** มากมายที่ช่วยให้ผู้คนปลอดภัย และ 5. **ช่วงปี 2564** เมื่อวิกฤตโลกรุนแรงขึ้น จากโลกร้อนกลายเป็นโลกเดือด เอสซีจีจึงเร่งยกระดับสู่ **ESG 4 Plus** (Net Zero – Go Green – Lean เหลื่อมล้ำ - ย้ำร่วมมือ – Plus เชื่อมั่น โปร่งใส) เพื่อสร้างสังคม Net Zero ด้วยนวัตกรรมกรีน โดยไม่ทิ้งใครไว้ข้างหลัง

***หากถามว่าอะไรคือหัวใจสำคัญของการขับเคลื่อนความยั่งยืนของเอสซีจี...***

แน่นอนว่าคำตอบคือ **‘คน’** เอสซีจีจึงเริ่มจากการบ่มเพาะ **‘จิตสำนึกเพื่อสาธารณะ’** ภายในองค์กร แล้วขยายวงออกไปสร้าง **‘ความร่วมมือ’** กับผู้คนโดยรอบ ผ่านการสร้างทักษะ ความรู้ วิธีคิด และพัฒนานวัตกรรมร่วมกัน เพราะเรา **‘เชื่อมั่นในคุณค่าของคน’** ว่าทุกคนมีศักยภาพที่จะสร้างการเปลี่ยนแปลงที่ดีขึ้นให้กับสังคมได้ อีกทั้งการน้อมนำหลักปรัชญาของเศรษฐกิจพอเพียงและแนวพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มานำทางความคิดและการปฏิบัติ ยิ่งทำให้ความยั่งยืนผลิดอก ออกผล และสัมผัสได้จริง

**เรื่องราวต่าง ๆ ในหนังสือ “เหตุผลที่เรามารวมกัน” นี้เป็นส่วนหนึ่งของบทเรียนบนเส้นทางการขับเคลื่อนความยั่งยืนของเอสซีจีตลอดกว่าศตวรรษที่ผ่านมา ซึ่งหวังว่าจะสร้างแรงบันดาลใจและมุมมองใหม่ ๆ ให้กับผู้ร่วมทางทุกคนไม่มากก็น้อย และสำหรับภารกิจบทใหม่ในการเดินทางสู่สังคม Net Zero ที่ทุกคนมีคุณภาพชีวิตที่ดี สังคมน่าอยู่ สิ่งแวดล้อมยั่งยืน จะเต็มไปด้วยความท้าทายมากมาย แต่ ‘ถึงยากแค่ไหน เราก็ต้องทำ’ และเชื่อว่า ‘เราจะทำสำเร็จ’ หากทุกคน ‘มีเป้าหมายเดียวกัน’ และ ‘ร่วมมือกันทำอย่างไม่ย่อท้อ’**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*